Summary: As enfermidades mentais aumentaron durante a pandemia. Mentres psiquiatras e psicólogos advirten dun importante aumento das patoloxías, concentradas de maneira particular nas e nos adolescentes, na liña do sinalado polos informes Organización Mundial da Saúde (OMS) para os Estados occidentais, os profesionais de Atención Primaria denuncian un aumento da carga de traballo relacionada con este tipo de doenzas, que con anterioridade ao coronavirus xa representaban un terzo das súas consultas ordinarias.

As doenzas mentais disparáronse desde o comezo da pandemia. A este respecto, a Organización Mundial da Saúde (OMS) sinala nun informe publicado en outubro de 2020 que "a Covid-19 está a provocar un incremento da demanda de servizos de saúde mental. O dó, o illamento, a perda de ingresos e o medo están a xerar ou agravar trastornos de saúde mental. Moitas persoas aumentaron o seu consumo de alcol ou drogas e sofren crecentes problemas de insomnio e ansiedade. Doutra banda, a mesma Covid-19 pode traer consigo complicacións neurolóxicas e mentais, como estados delirantes, axitación ou accidentes cerebrovasculares". O illamento social, o temor ao contaxio, a incerteza, a angustia financeira ou o medo están a minar a saúde mental de moitas persoas. Os diversos estudos publicados alertan dun importante incremento dos casos de ansiedade, depresión e tensión postraumática. Neste sentido, nunha investigación de referencia dirixida pola profesora da Universidade de Otawa Jude Mary Cénat e publicada na revista especializada Psychiatry Research, afírmase que "a prevalencia do insomnio foi de 24%, a do trastorno por tensión postraumática chegou a 22%, a da depresión situouse en 16% e a da ansiedade a 15%". Na mesma liña, destaca que o trastorno por tensión postraumática, a ansiedade e a depresión foron, respectivamente, "cinco, catro e tres veces máis frecuentes en comparación co que habitualmente reporta a OMS". As patoloxías da Covid O psiquiatra da unidade de saúde mental da área sanitaria de Ourense David Simón afirma, en declaracións a Nós Diario, que "desde o momento que se comezou a falar da Covid-19 empezaron a facerse estudos sobre o seu impacto e xa se adiantaron algúns dos problemas que se testaron nos últimos tempos". "Desde outono de 2020 vénse observando un aumento das patoloxías no segmento infantil e xuvenil, no público adolescente fundamentalmente, cun destaque dos trastornos de conduta alimentaria, autolesións, intento de suicidios e aumentos dos ingresos en planta de psiquiatría", informa Simón, quen apunta como posíbel explicación "os problemas derivados da ausencia de socialización como consecuencia do confinamento". O psicólogo do Servizo Galego de Saúde (Sergas) e membro do Movemento Galego da Saúde Mental José Berdullas destaca, en conversa con Nós Diario, que "os problemas de saúde mental que estamos detectando están relacionados, fundamentalmente, coa tipoloxía depresiva e de ansiedade". "Todos estamos afectados pola situación que estamos vivindo é isto xa é algo moi mantido no tempo. Nos primeiros meses a resposta foi exemplar pero agora estamos esgotados e iso pasa factura aos colectivos vulnerábeis que xa tiñan problemas previos e aos novos colectivos. As persoas maiores e os adolescentes van ser os máis afectados", prevé. As consecuencias da falla de persoal déixanse notar nas listas de espera e na calidade asistencial O psiquiatra xubilado e ex subdirector xeral de Saúde Mental da Xunta da Galiza entre 2005 e 2009, Víctor Pedreira, considera urxente pór en marcha "un plan de loita contra a Covid-19 na saúde mental". "É necesario definir un plan de apoio terapéutico para aqueles sanitarios que teñen enfrontado en primeira liña a pandemia porque contamos con estudos que nos indican o impacto que lle ten producido. A maiores debe incluír medidas de apoio para os superviventes da Covid, moi particularmente para aquelas persoas que teñen pasado polas UCI e que cuxa afectación en termos de saúde é moi elevada. E por último, hai que aprobar propostas para aquela xente que ten sufrido a perda de familiares", expón. Galiza, á cola do Estado "A pandemia colleu os servizos sanitarios de saúde mental nunha situación xa moi delicada, despois dunha crise económica que tivo un impacto moi importante na saúde mental das persoas e que deteriorou o sistema sanitario. Sabiamos que estaba mal pero non pensabamos que estaba tan mal", sinala Pedreira, mentres lembra que "os datos do Observatorio de Saúde Mental da Asociación Española de Neuropsiquiatría- Profesionais da Saúde Mental demostran que a Galiza ten as ratios máis baixas de profesionais de saúde mental de todo o Estado. Así, no seu último informe, de 2016, sinálase que a Galiza ten 2,3 psiquiatras por cada 100.000 habitantes e 0,8 enfermeiros por cada 100.000 habitantes, co que se sitúa á cola do Estado". As ratios de psicólogos e psicólogas clínicas na Galiza son tamén os máis baixos do Estado. "A situación previa á pandemia xa era desastrosa", afirma Berdullas, quen lembra que "na Galiza os psicólogos clínicos non chegamos a 100, cando nas recomendacións da comisión asesora de 1997 sinalan que se precisan 175 para prestar unha atención axeitada. Ademais naquel momento a atención psicolóxica non era tan demandada, polo que as 135 prazas recollidas no Plan galego de saúde mental de 2020 seguen a ser moi escasas". Nesta liña, destaca que "estamos á cola do Estado en número de psicólogos clínicos, con 3,5 profesionais por cada 100.000 habitantes, fronte a 5,7 por 100.000 da media estatal e moi lonxe de 18 por 100.000 da Unión Europea". As consecuencias da falla de persoal déixanse notar nas listas de agarda e na calidade asistencial. A este respecto, Berdullas alerta que "desde que se pide unha primeira cita até que ten lugar a primeira consulta adoitan transcorrer entre tres meses e un ano, co que isto implica para persoas con patoloxías de depresión, riscos de suicidio ou un neno sen problemas previos". Ao tempo, critica que "a secuencia das terapias é de tres meses, unha auténtica vergoña que provoca que os doentes non poidan ser ben atendidos e que xera unha gran frustración nos profesionais, porque sabemos que nesas condicións non podemos atender ben a xente". "O dereito a recibir un tratamento psicolóxico axeitado na sanidade pública non é real", conclúe Berdullas. As doenzas mentais colapsan a Atención Primaria A situación da saúde mental en Atención Primaria preocupa de maneira particular. A isto contribúe que un terzo das consultas atendidas pola Medicina Familiar están ligadas a esta patoloxía e a falla de medios para responder diante da situación é evidente. Víctor Pedreira demanda reforzar a Atención Primaria e mellorar a súa coordinación coa especializada. "Moitos dos problemas que se ven en Primaria están asociados coa saúde mental e a derivación de todos os casos aos especialistas acaba colapsando o sistema. Hai que ofrecer equipos de enlace completos con persoal diverso, non só con psiquiatras senón tamén con psicólogos clínicos e persoal de enfermaría, que operen como un órgano intermedio entre a primeira liña formada pola Atención Primaria e a terceira onde se atopa a Especializada", explica. José Berdullas considera que "os médicos de familia son xente moi capaz e comprometida cos doentes e cando un deles chega cunha patoloxía, tentan resolver, respondendo en moitos casos con farmacoloxía". "Desenvolver un sistema de detención psicolóxica en Atención Primaria pode evitar que unha patoloxía leve se cronifique, coas consecuencias positivas para a vida do suxeito, do seu círculo familiar e tamén para a propia economía do sistema sanitario", engade. David Simón tamén considera urxente "mellorar a relación entre saúde mental e Atención Primaria". Na mesma liña, reclama "unha aposta pola área de hospitalización infantil e xuvenil que estaba creada e que é necesario reforzar. Ao tempo, cómpre avanzar na hospitalización a domicilio en materia psiquiátrica co fin de evitar o ingreso en fase aguda e pór en marcha unidades de sostemento en domicilio para doentes crónicos, e con iso evitar ingresos".


Un tribunal administrativo frea o contrato das aeronaves do 061 porque non comprobou previamente se os pilotos tiñan a titulación requirida, ao tempo que unha investigación policial revelou que UVI móbiles circularon durante meses con sobrepesoSon servizos sanitarios que salvan vidas pero tamén contratos millonarios polos que as empresas interesadas neles están dispostas a pelexar legalmente con todos os medios ao seu alcance. Iso é o que está por tras das cuestionadas adxudicacións da Xunta dos seus servizos de transporte sanitario de emerxencias tanto en ambulancias como en helicópteros. O primeiro dos contratos, adxudicado en 2015 por 120 millóns de euros, está baixo investigación xudicial por un posible amaño e un informe policial revelado o pasado agosto por Praza.gal constatou que numerosas ambulancias circularon durante meses con sobrepeso e outras eivas de seguridade. A adxudicación do segundo, duns 10 millóns de euros, vén de ser agora paralizada por un tribunal administrativo porque a Xunta non revisou antes se a tripulación asignada aos helicópteros por parte da empresa gañadora contaba coas habilitacións especiais de voo que previamente requirira o propio Goberno galego.A Fundación Pública Urxencias Sanitarias de Galicia-061, que dirixe José Antonio Iglesias Vázquez, salienta sobre o primeiro caso, o das ambulancias, que conta con outra peritaxe que "confirma a seguridade destas unidades asistenciais con data deste ano" mentres que sobre o segundo garante que o servizo de emerxencias con helicópteros non se deixará de prestar ata que non se resolva o novo concurso porque mentres ségueo a operar a anterior adxudicataria.Longo historial de irregularidades nos contratos de helicópterosO do 061 é un capítulo máis da longa serie de irregularidades detectadas tanto a nivel administrativo como xudicial en todo tipo de contratos de helicópteros por parte da XuntaA paralización da adxudicación dos helicópteros sanitarios con base en Ourense e Santiago é un capítulo máis da longa serie de irregularidades detectadas tanto a nivel administrativo como xudicial en todo tipo de contratos de helicópteros por parte da Xunta, que leva anos adxudicándollos de xeito maioritario a Inaer, agora integrada no grupo británico Babcock. Así o determinou o Consello de Contas nun demoledor informe emitido en 2014 no que detectou eivas en todos os contratos asinados polo Goberno galego con esa empresa, un dos cales levou á imputación do director xeral de Ordenación Forestal da Xunta, Tomás Fernández-Couto, arquivada porque o xuíz entendeu que, malia ser ilegal, non houbo "capricho" na súa decisión de elixir a dedo a Inaer.A mesma empresa é á que a Xunta vendeu en 2012 os dous helicópteros de salvamento marítimo que tiña en propiedade e con base en Vigo e Burela porque consideraba que quedarían "obsoletos" malia que seis anos despois segue a alugarlle os mesmos aparatos. Inaer tamén é unha das empresas implicadas na investigación noutras comunidades do denominado cartel do lume que investiga se varias firmas do sector se repartiron contratos evitando competir entre elas para así obter máis beneficios. A propia Inaer, socia da Xunta no proxecto de investigación con drons no aeródromo lucense de Rozas, admitiu no seu momento que se beneficia da pouca competencia que hai no sector.A Xunta eliminou a candidatura de Inaer porque non cumpría cos requisitos técnicos pero esta recorreu a adxudicación á súa competidora e agora seguirá a operar o servizo do 061 mentres este non refaga o procesoTamén os helicópteros sanitarios agora baixo sospeita viñan sendo operados por Inaer-Babcock. Pero ao novo concurso convocado o pasado xaneiro para renovar o servizo presentouse, ademais dela, outra firma, Habock, presidida por Luis Miñano, empresario que impulsara o crecemento de Inaer, da que saíu cando esta pasou a mans de Babcock. A mesa de contratación eliminou a candidatura de Inaer-Babcock porque non cumpría con determinadas condicións técnicas do prego de condicións, como o xeito de garantir a climatización do habitáculo dos helicópteros, e acabou adxudicando o concurso á única oferta que se mantivo en pé, a de Habock. Pero Inaer-Babcock non só recorreu a súa eliminación ante a xustiza ordinaria senón que contraatacou recorrendo a adxudicación á súa competidora ante o Tribunal Administrativo de Contratación de Galicia.O tribunal vén de darlle a razón e retrotrae o proceso a unha fase anterior porque entende que a Xunta debeu comprobar antes de adxudicar o contrato a Habock se a tripulación que esta asigna aos helicópteros contaba con habilitacións para operalos no que se coñece como voo instrumental e multipiloto, requisito que indica unha maior habilidade do persoal e polo tanto seguridade nas súas operacións. O 061 asegura que a súa intención era comprobar ese requisito "antes da formalización do contrato e do inicio da prestación do servizo", pero o tribunal administrativo considera que se debeu facer antes, nunha fase de valoración das ofertas presentadas previa á adxudicación do contrato, e retrotrae o proceso a ese momento. O recurso de Babcock agora atendido implica que mentres a Xunta non refai o proceso de adxudicación comprobando esa documentación e ata a posterior formalización efectiva do contrato, o servizo segue a ser operado por Inaer-Babcock.Ambulancias con eivas de seguridadeUn informe policial constatou que UVI móbiles do 061 circularon durante meses con ata 800 quilos por riba do peso autorizadoA retroacción do contrato dos helicópteros sanitarios prodúcese mentres un xulgado de Santiago ten aberta unha investigación penal polo xeito en que a Xunta adxudicou en 2015 o servizo de transporte sanitario urxente por estrada, dividido en 14 lotes segundo as súas áreas xeográficas que sumaron 120 millóns de euros. A causa iniciouse tras unha denuncia dun empresario que foi avalada pola Fiscalía e que permitiu descubrir que, con independencia de quen fose o adxudicatario do servizo en cada zona -Ambuiberica foi a principal beneficiaria-, a gran maioría adaptaran as carrocerías dos vehículos nun mesmo taller, o ourensán Rodríguez López, nalgún caso mesmo antes de resolverse o concurso. Na causa figuran correos electrónicos cruzados que para os investigadores probarían que ou ben un técnico do 061 investigado na causa xudicial facilitou á empresa os planos antes de convocarse o concurso ou ben que foi esta a autora material dos planos que logo esixiría a Xunta aos candidatos.No marco desa investigación a policía encargou un informe pericial, desvelado o pasado agosto por Praza.gal, que constata que as ambulancias circularon durante varios meses con numerosas eivas de seguridade, en particular por sobrepeso, nalgún caso superior aos 800 quilos. Segundo asegurou a Xunta ao desvelarse ese informe policial e ratifica agora novamente, "a día de hoxe" as ambulancias do 061 xa contan con outro informe pericial que "confirma a súa seguridade".


Summary: Nacionalistas e socialistas critican que o presidente evite dar conta do impacto na Galiza das medidas de axuste

Feijóo non comparecerá no Parlamento galego para explicar as medidas de axuste e recortes adoptados polo Goberno español e os seus efectos na Galiza. Unha cuestión de base en calquera democracia (comparecer na cámara que acolle as persoas que representan a cidadanía) foi rexeitada polo grupo parlamentario do PP, que botou así abaixo a petición conxunta de BNG e PSOE. A portavoz do grupo parlamentario do BNG, Ana Pontón, lamentou que o grupo do PP se opuxese á petición de comparecencia e afirma que o presidente da Xunta non pode seguir facendo ouvidos xordos a este clamor nin á voz dos cada vez máis numerosos organismos internacionais que tamén alertan sobre a "trampa da austeridade" e sobre o "fanatismo" dos recortes e do control do gasto público, como medidas que só traen consigo máis afondamento na crise. A parlamentaria reiterou que os reais decretos aprobados polo goberno do Estado son un ataque sen precedentes aos dereitos sociais e ao autogoberno, "e o mínimo en democracia –dixo- é que o presidente da Xunta explique en sede parlamentar uns feitos tan graves". Pontón anunciou, ao mesmo tempo, que aproveitará a próxima sesión de control ao presidente para dar voz ao "clamor social" que está a reclamar un cambio de rumbo nas políticas de Feijóo, que permita a creación de emprego e saír da situación límite en que están vivindo gran parte dos sectores produtivos do País. Ana Pontón, na rolda de prensa posterior á Xunta de Portavoces, lembrou que o BNG leva tempo advertindo sobre as consecuencias da "política suicida" do PP, que está a provocar uns niveis alarmantes de desemprego,insoportábeis para calquera sociedade, e a ruína do tecido produtivo galego. "Nós xa lle dixemos que era necesario un cambio de rumbo –engadiu- pero cada vez llo está a dicir tamén un maior número de cidadáns, como os milleiros de persoas que saíron onte á rúa, o 1 de Maio, para reclamar un posto de traballo digno" Fóra da realidade A voceira nacionalista lamentou que mentres Feijóo e o PP "ningunean" a Cámara e "foxen" do control parlamentar para poder sacar adiante estas novas medidas de recortes pola "porta de atrás", as comparecencias previstas polo goberno sexan do conselleiro da Presidencia, para falar da racionalización da administración, e do conselleiro de Medio Ambiente e Infraestructuras, para falar de rehabilitación. "Está claro que este goberno vive fóra da realidade e que os problemas que verdadeiramente preocupan á maioría social do país, como o paro, as restricións en sanidade, en educación... non forman parte da súa axenda".


Summary: A Consellaría de Sanidade notificou esta noite dez pasamentos, que se suman aos seis de onte e a aos seis rexistrados na cuarta feira.

As autoridades sanitarias notificaron esta sexta feira o falecemento de dez persoas (facilitáronse os datos se oito delas) polas complicacións de saúde provocadas polo coronavirus. Con estas novas mortes o número de vítimas xa está en 1.303 desde que en marzo se comunicaran os primeiros pasamentos derivados da pandemia. Dous dos óbitos de hoxe tiveron lugar na residencia de maiores Vila do Conde, de Gondomar. Alí finaron dúas usuarias de 97 e 82 anos. Outros tres decesos tamén tiñan vínculos con estas infraestruturas, malia que o número de casos activos estea a baixar. En concreto, no Complexo Hospitalario Universitario de Vigo (Chuvi) perdeu a vida un home de 89 anos que fora trasladado desde a Doral de Mos. Ademais, no Centro Integrado Cegadi os equipos sanitarios non puideron facer nada para salvar a una residente da vivenda comunitaria de Castrelo de Miño. Tiña 94 anos. Por último, a Consellaría de Sanidade tivo coñecemento do morte dunha doente de 97 anos que estaba no centro integrado Boullosa Pardo de Vera e que procedía da CRAPD II de Vigo. Por outra banda, no Complexo Hospitalario Universitario da Coruña (Chuac) non superaron a enfermidade un varón de 97 anos e unha muller de 65 anos. No centro hospitalario de Ourense faleceu unha paciente de 94 anos. Todas as vítimas presentaban patoloxías previas. Xornadas previas No día de onte sumáronse seis vítimas, dous delas (de 97 e 93 anos) tamén na Vila do Conde, de Gondomar. No Hospital Lucus Augusti morreu outro doente de 69 anos que vivía no Asilo de Vilalba. Igualmente decorreron os óbitos de tres infectadas de 93, 89 e 86 anos, todas alleas aos xeriátricos. Na cuarta feira houbo que lamentar idéntico número de pasamentos. No hospital de Ourense finaron unha muller de 100 anos e un home de 86 que eran usuarios do centro San Antonio de Beariz. As autoridades sanitarias falaron, ademais, de dúas infectadas de 85 e 92 anos da Soremay de Pontevedra. Á marxes destas instalacións, perderon a loita contra a Covid-19 dous varóns de 77 e 88 anos, este último na súa casa das Pontes onde estaba controlado polo servizo de atención domiciliaria.


Summary: Os contaxios por coronavirus dispararanse nos meses de verán. Os informes sanitarios do Goberno galego recoñecen que a chegada á Galiza en xullo e agosto de turistas procedentes doutras partes do Estado vai multiplicar o número persoas afectadas pola pandemia. Aínda así, Feixoo decide convocar as eleccións.

Os estudos manexados pola Xunta da Galiza dan por descontado unha nova vaga de contaxios por coronavirus para os meses de xullo e agosto, como consecuencia da chegada á Galiza de turistas procedentes doutras partes do Estado. Segundo o informe elaborado pola Consellaría de Sanidade para avalar a convocatoria electoral -asinado polo director xeral de Saúde Pública, Andrés Paz-Ares e polo subdirector xeral de Información sobre a Saúde e Epidemioloxía, Xurxo Hervada-, "un factor que pode alterar a situación de control da infección na comunidade é a entrada múltiple de persoas procedentes doutros territorios cun nivel de infección superior, que poden iniciar cadeas que pasen desapercibidas nun inicio". Afírmase ademais que "durante o mes de xullo o previsíbel aumento do contacto entre persoas, produto da recuperación de actividades até o momento restrinxidas e a posíbel entrada de persoas infectadas, co incremento do número de viaxeiros, podería provocar unha suba da transmisión do virus, que podería dar lugar, ao cabo de varias semanas, a agrupación de casos en territorios concretos da Galiza que obriguen a novas medidas de mitigación xa abandonadas". Atendendo a estas previsións, as zonas máis afectadas da Galiza por esta segunda quenda da pandemia van ser as localidades turísticas. Os riscos sanitarios O informe de Xurxo Hervada e Andrés Paz-Ares detense nas consecuencias concretas do turismo na expansión do coronavirus. Sinálase no documento que "esta afluencia de turistas pode multiplicar, nunha cifra imposíbel de determinar neste momento, a posibilidade de entrada de novas infeccións na comunidade, o que pode provocar pequenos aumentos que poden obrigar á volta de novas restricións da vida social e de certas actividades habituais". Ao tempo, en relación cos turistas, destácase que "unha parte importante deles" provén de "territorios cunha incidencia de infección superior á Galiza", polo cal, "a súa probabilidade de estar infectados sería superior á galega". A partir de xullo podería haber un rebrote de amplitude "non predecíbel" As achegas doutros expertos solicitadas polo Goberno galego informan dunha nova alza do número de afectadas e afectados e da complexa situación sanitaria na que se atopa Galiza. O presidente da Sociedade Galega de Medicina Intensiva e Unidades Coronarias, Pedro Rascado Sedes, chama a "extremar as precaucións para controlar a evolución dos casos tras movementos de poboación entre comunidades con diferentes taxas de ataque, tendo en conta a evolución prevista dos desprazamentos durante o período de vacacións". Vincula os novos brotes "con casos non controlados ou, como xa vimos ao comezo do brote actual, con movementos importantes de poboación entre comunidades con diferentes bases de ataque, tras o correspondente período de incubación". O xefe da unidade de Enfermidades Infecciosas do Centro Hospitalario Universitario da Coruña (CHUAC), Enrique Míguez, autor doutro dos estudos solicitados por Feixoo, considera que "se en toda esta ecuación introducimos as posíbeis chegadas de comezos do verán, coa relaxación das medidas aínda máis alá, é facilmente esperábel un rebrote máis duro do actual cun impacto pouco predicíbel e no que todo o logrado no ascenso (confinamento) se perda na baixada deste porto de montañas". A este respecto, considera que "sería probábel un pequeno rebrote nas 2-3 semanas próximas. A partir do mes de xullo podería haber un rebrote de amplitude non predicíbel". Feixoo rexeita fechar Galiza O presidente da Xunta négase a tomar medidas para evitar o rebrote e disponse a convocar a cidadanía galega ás urnas malia a situación de risco sanitario. En resposta á pregunta formulada por Nós Diario na comparecencia pública decorrida na cuarta feira, opúxose a solicitar ao Executivo estatal a blindaxe da Galiza malia recoñecer as posibilidades dun importante aumento dos casos de contaxio e dun posíbel rebrote asociado á chegada Galiza de cidadás doutra parte do Estado. "Cantas máis persoas entren en xullo, agosto e setembro, máis risco de rebrote temos", admitiu Feixoo, que expresou a súa confianza en que este verán haxa turismo estatal e "nese sentido, Galiza estase preparando para recibir visitantes". A chegada de persoas procedentes doutras partes do Estado, nomeadamente de Madrid, foi a principal causa de expansión da coronavirus no país na primeira fase da pandemia. Galiza vai votar nunhas circunstancias de emerxencia sanitaria onde a saúde da poboación non está garantida. A este respecto, o propio documento elaborado pola Consellaría de Sanidade para avalar a convocatoria electoral insta a Xunta a "estabelecer medidas ad hoc, tanto nos colexios electorais como na propia campaña electoral para garantir a seguridade dos participantes no proceso electoral". Pola súa banda, o ministro de Sanidade, Salvador Illa, volveu expresar as súas dubidas sobre a posibilidade da realización das eleccións na Galiza.


Summary: Xosé Constenla conta cunha ampla traxectoria musical. Xeógrafo de profesión e con varios ensaios publicados, dá agora o salto á narrativa coa obra O pesadelo de Punta Falcoeiro.

Como xorde a obra? O proceso literario e de escritura fíxeno durante o primeiro confinamento, no 2020. Tivemos un pouco máis de tempo de recollemento e dalgunha maneira aflorou unha temática e unha cuestión que sempre foi un dilema moral. Sobre que versa? Trata sobre que faría unha persoa que se atopa un fardo de droga nunha praia, nuns cantís ou frotando no medio da ría. Ao protagonista preséntanselle tres opcións: chamar ás autoridades, que é a máis legar e a máis responsable; outra sería pasar del, abandonalo nese mesmo lugar; e a derradeira ten con ese dilema que temos os humanos sobre a nosa propia cobiza por sacar un beneficio das cousas. É dicir, levalo e logo xestionalo para sacarlle unha rendibilidade. Diante desta cuestión, o protagonista escolle e despois ten que xestionala. Non é unha persoa que estea inserida nese mundo nin neses circuítos, entón resúltalle complexo atopar unha saída. Logo, as lectoras e lectores terán que comprobar as decisións que vai tomando, os xiros da historia... Serve para ver as consecuencias das nosas decisións e que somos protagonistas delas, da nosas escollas e da nosa vida. Trátase dun relato ficticio, non? Si, é totalmente ficticio. Está ambientado no microcosmos das Rías Baixas, onde sempre houbo unha mística ou unha especie de relato sobre un suposto crecemento económico vinculado ao transporte de droga. É unha maraña complexa, máis ben endémica, onde se mesturan os sectores inmobiliario, dos transportes, do mar... Todo ese complexo está recollido dalgunha forma no libro. Aparece unha personaxe que poderiamos definir como o antiheroe galego, xa que a simple vista semella unha persoa normal que mesmo podería agochar algo tétrico. En realidade, é simplemente unha persoa á cal a vida lle foi dando paus e que ten un déficit de educación emocional, cultural... Ao longo do relato, a lectora ou lector vai comprobar todos eses déficits non son tal, senón que o propio protagonista vai salvando situacións grazas ao seu enxeño e ás súas capacidades. Que fondo se pode agochar nel? Poñer en claro certas situacións que acontecen na nosa sociedade relacionadas coa cuestión do tráfico de drogas. É unha situación non resolta. Cada lectora e lector ten que interpretalo. Hai un fondo basicamente de que existe unha realidade que temos que enfrontar e que cada un de nós ten que tomar as decisións que considere máis oportunas, sendo consciente das consecuencias. Deixo a dúbida de se ao protagonista lle foi ben ou mal, iso é o que hai que descubrir. Esta é a súa primeira incursión na narrativa. Como foi o proceso de escrita? Con moito respecto. É unha modalidade coa que non estou familiarizada, aínda que son lector de novela. Si é certo que desde sempre escribín pequenos relatos, de feito no meu último disco vai acompañado dun pequeno libro. Como relato, é a primeira achega que fago á narrativa, coa sensación de ter traspasado unha liña para que un nunca sabe se está preparado. Na narrativa hai outras licenzas. De feito, neste relato, a lectora ou lector pode comprobar que, en ocasións, se perde o fío da historia principal, posto que aparecen relatos secundario. Á hora de redactar e de escribir foi un proceso bastante autodidacta. Fixen unha gravación de voz coa estrutura central do relato. A partir de aí, elaborei unha serie de esquemas mentres ía transcribindo esa narración oral, por capítulos e con distintas posibilidades, escollendo despois a que me parecía máis interesante. No eido musical, ten algúns plans para o futuro? Eu sigo tentando crear, facendo as miñas achegas. De feito, xa teño unha colección de cancións para gravar neste 2022. O seguinte é poder facer as presentacións da novela polo país e que poidan culminar cun pequeno recital de tres ou catro pezas do último disco.


Summary: Numerario da Real Academia Galega (RAG), foi responsábel de obras como 'Agosto do 36' -co que gañou o Xerais-, 'A saga dun afiador' ou 'Morrer en Castrelo de Miño', entre outros. A capela ardente está instalada no tanatorio Albia, na Grela (A Coruña), onde mañá, sexta feira, ás 15.15 horas, se lle renderá unha homenaxe.

Xosé Fernández Ferreiro (Nogueira de Ramuín, 1931) deixounos na noite desta quinta feira desde a súa morada no moi coruñés barrio de Monte Alto. Membro da Real Academia Galega desde 2013, gañador do premio Xerais e Premio Galiza de Xornalismo; Fernández Ferreiro foi responsábel de obras de calado na literatura galega. Como 'Agosto do 36' -que lle valeu o Xerais-, ou 'A Saga dun afiador', pasando polo que foi a primeira novela de vaqueiros en galego, 'A morte de Frank González'. Foi el quen bautizou co nome dun afiador, Brais Pinto, aquel grupo de galegos que vivían en Madrid entre o compromiso co nacionalismo e a esquerda: Méndez Ferrín, Bautista Álvarez, Reimundo Patiño, Fernández-Oxea, Graña... A Real Academia Galega manifestou o seu fondo pesar polo seu pasamento, membro de número desde 2013 desta institución, onde hoxe a bandeira de Galiza ondea a media hasta en sinal de loito. Ferreiro segundo Alonso Montero O presidente da Academia, Xesús Alonso Montero, lembra que "a Ourense apelaba tamén o seu primeiro poemario, Ribeirana do Sil, publicado en 1952, cando despois da Guerra Civil aínda case ninguén escribía en galego. Foi un pioneiro como cultivador do galego nese momento. Aquel poemario foi prologado por Florentino López Cuevillas, entusiasmado ao ver que un rapaz novo volvía á lingua que fora deixada tras a Guerra". Segundo Montero a súa mellor novela era Morrer en Castrelo do Miño (1978), unha historia da loita dos labregos contra o encoro construído nesa vila. "É realmente unha novela de denuncia do asoballamento que sufriron os campesiños do Val de Castrelo de Miño, e é outra das súas obras que lembro con especial agarimo". Xosé Fernández Ferreiro compaxinou a literatura co exercicio do xornalismo, dous mundos interrelacionados aos que lles dedicou en 2013 o seu discurso de ingreso na Real Academia Galega, "Breves reflexións sobre escritores e xornalistas", ao que lle deu a réplica o tamén escritor e xornalista Manuel Rivas. Nel, mostrábase convencido, malia o moito que se ten repetido que a novela está en crise, que esta nunca morrerá. "Eu coido que a novela non morrerá nunca. Mentres haxa homes e mulleres, mentres haxa vida, amor e odio, ricos e pobres haberá novelas", dicía nunha alocución na que reflexionaba así mesmo sobre a crise dos medios de comunicación. Manuel Rivas dáballe ese día á benvida no nome da institución a quen definiu como "un afiador" das letras: "O afiador Xosé Fernández Ferreiro vai rentes do chan coa súa roda caligráfica e elévase. Non se eleva para afastarse da realidade senón para mellor vela, cun realismo crítico, que permite o zoom da ollada para profundar tanto no microcosmos como na grande panorámica".


Summary: Novacaixagalicia, como xa indicou Praza, deberá transformarse nunha fundación de carácter especial xa que non prevé en ningún caso superar o 25% da cota de poder en Novagalicia Banco. Os directivos das entidades nacionalizadas terán un salario máximo de 300.000 euros ao ano

Segundo revés en menos de 24 horas para José María Castellano. O presidente de Novagalicia Banco coñeceu onte que a intención do Ministerio de Economía non pasa por dar máis tempo á entidade galega. Luis de Guindos quere desprenderse "o antes posible" do máis do 90% que o Estado ten no banco galego. Pero non houbo tempo para dixerir un anuncio que finiquita a aventura de Castellano e Alberto Núñez Feijóo. Este mediodía o Executivo anunciou que, ademais de data de caducidade, o proxecto de Novagalicia Banco ten un aliciente menos para seguir no seu equipo de dirección: o salario. Ningunha entidade que tivera sido receptora de cartos públicos a cambio de accións poderá pagar máis de 300.000 euros ao ano aos seus directivos. Isto supón un recorte de máis do 65% nas remuneracións de Castellano e do seu número dous, César González-Bueno. Segundo información oficial da entidade galega, ambos os dous banqueiros teñen un salario base de 842.290 euros ao ano. Tendo en conta as dietas e outros complementos, os cartos que reciben de NGB superan os 899.000 e 891.000, respectivamente. Resumo das retribucións en Novagalicia Banco Nome Total retribución na entidadade Total no Grupo Total ano (miles de euros) José María Castellano 899,29 899,29 César González-Bueno 889,64 1,54 891,18 Julio Fernández Gayoso 104,55 291,74 396,29 Mauro Varela 103,3 23,62 126,92 Roberto Tojeiro Rodríguez 30 30 Carlos González Fernández 35 35 José Manuel Gabeiras Vázquez 31,25 31,25 Xabier Alkorta 51,25 51,25 Jaime Trebolle 51,25 51,25 FROB 41,25 41,25 José Luis Regueiro 77,86 77,86 Miguel Argones 106,79 106,79 Juan Díaz Arnau 285,28 285,28 Francisco Zamorano 290,85 290,85 Francisco Vázquez de la Puerta 251,65 251,65 Domingo González Mera 260,38 25,87 286,25 Idoia Maguregui 246,61 251,65 Enrique Tellado 231,71 231,71 José Manuel Valiño 358,98 358,98 José Luis Abelleira 110,46 110,46 Ramón Seoane 287,76 287,76 Victoria Vázquez 397,48 140,98 538,46 José Venegas 487,21 9 496,21 Javier García de Paredes 10.599,00 19,36 Outros tres directivos superan tamén o límite anunciado polo Goberno central. O caso de María Victoria Vázquez Sacristán, que tiña un soldo de máis de 538.000 euros, é rechamante. A directiva, única muller que formou parte do primeiro cadro de xestión de Novacaixagalicia, estivo involucrada nunha opaca inversión formalizada en Perú. Xa deixou a entidade, ao igual que Javier García de Paredes. Unha fundación de carácter especial Ademais da reducción salarial, o Goberno tamén imprime máis velocidade á desaparición de Novacaixagalicia como entidade de crédito. Agora mesmo é unha caixa que xestiona obra social, non o negocio financeiro, e que ten unha pequena participación en Novagalicia Banco. O plan inicial pasaba por elevar a cota de poder en NGB ata o 12%. Para seguir sendo unha caixa precisaría ter máis do 25% das accións do banco, algo que non sucederá. Como fundación de carácter especial, Novacaixagalicia non renderá contas ao Banco de España, senón que o fará directamente á Xunta de Galicia. O Goberno galego prepara unha mellora da lexislación neste ámbito.


Summary: Unha ducia de entidades culturais e sociais reúnense en Compostela para debater fórmulas de celebración "abertas, participativas e cidadás" das Letras en 2015, "de carácter integrador e de unión", considerando que "Filgueira Valverde non pode unir a ninguén".

"Decidimos abrir unha celebración aberta, participativa e cidadá tras a decisión da RAG de propoñer Filgueira Valverde, que polo seu pasado franquista non pode ser en ningún caso un referente ético nin un exemplo á sociedade galega". Unha ducia de entidades culturais e sociais mantiveron este xoves unha xuntanza en Compostela para debater e comezar a explorar fórmulas de celebración do Día das Letras Galegas para o vindeiro 2015, considerando "moi desafortunada" e contraria aos principios desta conmemoración a elección de Xosé Filgueira Valverde como figura homeanxeada: "Queremos que o Día das Letras siga a ser a data para festexar a lingua que nos une e darlle á nosa literatura a difusión social que merece. Queremos que siga a manter o seu carácter integrador e de unión que sempre tivo e que debera ser reforzado nun momento de ataques á nosa lingua sen precedentes na etapa democrática. Filgueira Valverde non pode unir a ninguén". "Decidimos abrir unha celebración aberta, participativa e cidadá tras a decisión da RAG de propoñer Filgueira Valverde, que polo seu pasado granquista non pode ser en ningún caso un referente ético nin un exemplo á sociedade galega" O texto tamén sinala que ao longo dos 51 anos de historia de celebración do Día das Letras Galegas "as persoas homenaxeadas nesta data caracterizáronse por seren autores cunha obra de calidade e un compromiso e achegas claros en defensa da nosa lingua e da nosa cultura, alén das súas posicións máis ou menos progresistas, máis ou menos conservadoras, máis ou menos relixiosas ou ateas". E que "estes dous elementos, lingua e compromiso co país, fixeron do Día das Letras Galegas unha data de reivindicación para a nosa lingua e de festa para a nosa ampla literatura, capaz de unir nunha soa voz todo o pobo galego". As entidades participantes nesta xuntanza (entre outras, A Mesa, AELG, Editores de Compostela, AGAL...) e outras que manifesten a súa adhesión aos obxectivos da mesma daranlle forma nos vindeiros días (en principio, cun prazo fixado até o vindeiro luns) a un texto de consenso que tamén chama a "manter viva esta celebración", para que non quede "deserto" este día. Un texto que enxalza "o xenio creador" do pobo galego e que sitúa como obxectivo que o 2015 sexa "un punto de inflexión", impulsando "en positivo" unha conmemoración que debe ser "unha festa" da cultura, da literatura e da lingua galegas, e na que a cidadanía debe ser protagonista. O obxectivo é que ao longo do verán se debatan e propoñan distintas fórmulas de celebración do Día das Letras, ao redor dunha figura concreta ou non, nunha data e lugar centralizados ou non, de maneira unitaria e baixo un mesmo paraugas ou non, e que en setembro se poida presentar unha proposta concreta. Na xuntanza tamén se tratou a forma que deberían ter estas celebracións no mundo do ensino, a necesidade de analizar nos centros de forma crítica a figura de Filgueira Valverde, ou o desexo común de evitar que estes debates sexan aproveitados por algúns actores para presentar unha imaxe de "desunión" das entidades defensoras do galego. O obxectivo é que se debatan ideas ao longo do verán e que en setembro se poida presentar unha proposta concreta A xuntanza, en réxime de autoconvocatoria, foi unha iniciativa da Mesa pola Normalización Lingüística, que xa o pasado domingo criticou publicamente a decisión do pleno da Real Academia Galega de dedicarlle a Xosé Filgueira Valverde o Día das Letras Galegas de 2015. A entidade fixo un chamado "á sociedade galega e a todas organizacións de defensa da lingua e cultura galegas" a se organizaren "para que o Día das Letras Galegas siga a ser, como até o de agora, unha xornada de reinvindicación do noso idioma". Nos últimos días comezaron a poñerse enriba da mesa distintas propostas de celebración alternativa das Letras, como por exemplo a formulada o pasado mércores da Romaría das Letras (varios dos seus impulsores participaron tamén na reunión deste xoves), que chamaba a "facer as cousas desde a sociedade civil, non contra pero si á marxe das institucións políticas e culturais, chegando onde elas non poden nin desexan chegar e mobilizando para a causa da lingua un inmenso caudal de enerxías que hoxe non atopan cauces para se expresaren e promovendo unha festa en que caiba toda a xente, sen necesidade de para iso ter que adherir a unha determinada concepción ideolóxica, estética, ortográfica ou de calquera outra índole".


Summary: O alcalde coa maioría máis ampla das principais cidades do Estado e presidente da Federación Española de Municipios e Provincias loita nestas eleccións por superarse a si mesmo e ao seu viral estilo personalista

O alcalde coa maioría máis ampla das principais cidades españolas e presidente da federación estatal de municipios e provincias (Femp) loita nestas eleccións por superarse a si mesmo e ao seu viral estilo personalistaAlcalde de Vigo desde hai 12 anos, se revalida a alcaldía o 26M Caballero converterase no rexedor máis lonxevo da democracia na cidade, superando ao seu predecesor tamén socialista Manoel Soto, dos anos oitenta, cando a movida viguesa rivalizaba coa madrileña. Como daquela, agora a cidade está a ter un novo protagonismo mediático fóra das súas fronteiras grazas en parte ao estilo histriónico do rexedor. Nas eleccións de 2015 obtivo a maioría absoluta máis ampla das principais cidades españolas (17 concelleiros para o PSOE por 7 o PP e 3 Marea de Vigo), o que o levou a presidir a Federación Española de Municipios e Provincias (FEMP). Tanto en Galicia como a nivel estatal apostou polos bandos perdedores nas últimas batallas para controlar o partido, o que non lle impide amosar agora o seu apoio tanto a Pedro Sánchez como ao secretario xeral do PSdeG, Gonzalo Caballero, sobriño seu.En 2015 obtivo vostede o 52% dos votos e pouco despois prognosticaba que agora revalidaría a alcaldía co 60%. As enquisas din que superará esa porcentaxe. Quere aumentar a súa aposta?Non, o que digan os cidadáns estará ben. Eu xa nestes momentos o que a xente diga. Aquilo era unha predición de hai anos pero agora aos cidadáns remítome. Falarán o domingo 26 e veremos que pasa. No mitin do pasado martes con Pedro Sánchez chanceou con que seguiría sendo alcalde uns 25 anos máis. Ou non era broma?"Non é fácil que sexa alcalde 25 anos máis, é broma, pero é bo ter proxectos avalados pola xente que duren"(Ri) Ben, por razóns cronolóxicas non é fácil, a broma ten que ver con iso (Ri). Pero eu creo que é bo ter proxectos que duren no tempo, se son sostidos e avalados pola xente, porque a continuidade nos proxectos é garantía, sobre todo se están ben enfocados. E eu quero continuar porque creo que o proxecto que estou a desenvolver desde hai doce anos está a dar unhas boas consecuencias para Vigo e é bo mantelo. A debilidade da oposición facilita o goberno pero, non empeora o control democrático?"A oposición saberá se a súa debilidade empeora o control democrático; elíxena os cidadáns, non eu"Iso saberano eles. A oposición elíxena os cidadáns, non a elixo eu. Este discurso que fai vostede habitualmente de lexitimarse pola maioría absoluta que lle dan os cidadáns...Na democracia é moi importante a maioría, claro. Vótana os cidadáns....Quero dicir que este discurso da lexitimidade da maioría absoluta é moi parecido ao discurso que fai Feijóo desde a Xunta.Ben, ten maioría absoluta, claro. Outra cousa é que acerte ou non. Pero ten maioría absoluta, ninguén lle nega a súa lexitimidade democrática.O pasado verán produciuse o accidente do Festival O Marisquiño. Foi o peor momento do mandato? De toda a súa alcaldía?"Feijóo tiña que estar no accidente do Marisquiño; estaba moi pretiño, na súa casa, e non quixo estar"Foi un momento moi difícil, como é natural. Alí había moitos mozos con moita dor. Eu estiven todo o tempo con eles. Felizmente non pasou nada irreparable. Botei de menos a Feijóo alí. Botei de menos a Feijóo. Tiña que estar alí Feijóo. Estaba moi pretiño e non quixo estar esa noite tan difícil para esta cidade. Non quixo estar con aqueles mozos e aquelas mozas.É necesario que un político estea ao pé dun suceso así? Non deben estar os servizos de emerxencias?Tamén. Pero é bo estar, é bo axudar, é bo cooperar alí. Porque as cousas estaban montadas pero é bo estar á beira da xente que estaba a sufrir. Sobre todo se a alternativa era, como el, quedar na súa casa. Vostede foi presidente do Porto de Vigo antes de ser alcalde [Porto e Concello responsabilízanse mutuamente da deterioración do espazo derrubado]. Soubo algo durante a súa presidencia sobre o estado en que se atopaba esa zona?Sei o mesmo que vostedes.Ante a súa maioría absoluta no Concello, a súa oposición impulsou unha comisión de investigación política sobre o accidente no Parlamento de Galicia para tentar debilitalo politicamente xa que non podían facelo en Vigo..."A comisión de investigación do Marisquiño no Parlamento foi unha vulneración da autonomía local, dos dereitos do alcalde de Vigo e da Constitución"A democracia funcionou. Deume a razón o Consello de Estado en algo tan serio. É que foi moi serio iso. Foi unha vulneración da Constitución por parte de Feijóo. Aí non funcionou a democracia, aí vulnerouse a democracia, facendo no Parlamento de Galicia unha comisión de investigación que xa ven, conxelada. Porque non a podían facer. Iso si que foi unha vulneración da autonomía local, dos dereitos do alcalde de Vigo e da Constitución. O Consello de Estado non di claramente que o Parlamento de Galicia non puidese facer unha investigación do accidente [indica que non pode investigar competencias municipais senón autonómicas, pero o propio concello argumenta que o accidente se produciu nun espazo portuario, non municipal]...Dío clarisimo.Di cales son as competencias...Non o vou discutir con vostede. Dío clarisimo. O que lle quería preguntar ao introducir o tema da comisión de investigación que a oposición utilizou politicamente contra vostede é que entendo que vostede considera inxustas as críticas que lle lanzaron...Non, eu non falo de que sexan xustas ou inxustas. Falo de que esa comisión non pode abrirse contra un alcalde que ten a súa propia autonomía, dío a Constitución. E a Constitución tense que respectar. Se criticamos que outros a vulneren, non a pode vulnerar Feijóo como fixo....o que quero dicir é que se vostede entende inxustas as críticas que se lle poidan lanzar...Eu díxenlle o que lle dixen. Non me interprete. A pregunta é: Entende que ás veces as críticas que lanza vostede contra outras formacións poidan ser inxustas?Se as lanzo é porque as considero xustas. Se fosen inxustas non as lanzaría. Outras críticas que lle fan desde algúns colectivos sociais e culturais da cidade é que vostede aposta demasiado no seu modelo de cidade pola obra pública fronte ao gasto social...É unha bobada. Como rebate esas críticas?"É unha bobada criticar que aposte pola obra pública fronte ao gasto social. Vigo ten a maior política social de ningún concello de España"Cos feitos. A maior política social de ningún concello de España. O que sucede é que as mareas non asumen que onde eles gobernan non hai unha política social como a que eu fago aquí. E o PP, que queren que lles diga, claro. Esa aposta pola reforma urbana, con elementos como os sebes con formas de dinosauro ou a iluminación de Nadal...A iluminación de Nadal trouxo a visitar as luces a dous millóns de persoas. Encheu o turismo de Vigo e á cidade encantoulle. Lamento que a vostede non lle guste. Non me deixa terminar as preguntas. O que lle quero preguntar é que nas inauguracións ou presentacións de moitos deses proxectos as súas intervencións públicas convertéronse en memes en redes sociais, convertérono a vostede en viral. Busca vostede esa viralidade ou algunha vez se lle foi das mans? "A viralidade non é unha cuestión que me preocupe"Non, sucede. Non é unha cuestión que me preocupe. Non a busca?Non é unha cuestión que me preocupe. E cal é o límite?Xa lle dixen, non é unha cuestión que me preocupe.Aspira a seguir sendo presidente da Federación Española de Municipios e Provincias (Femp)?"Avalo a miña candidatura a presidir a Femp como alcalde de Vigo e se gaña o PSOE, o PSOE decidirá"Niso teñen moito que ver os partidos, verdade? Eu avalo a miña candidatura como alcalde de Vigo e se gaña o PSOE, o PSOE decidirá. Iso virá despois das eleccións. Agora toca eleccións. A Femp toca alá por setembro. Se vostede chegase a ser presidente da Femp, significaría que non vai haber alcalde socialista en ningunha cidade máis grande que Vigo?A Femp non se decide en termos do tamaño da cidade. Lembro unha vez en que o presidente da Femp foi o alcalde dunha cidade de 70.000 habitantes e tiñamos maioría en cidades moito maiores. É unha decisión que toman os partidos e correspóndelle a eles, porque o deciden os partidos. En todo caso, ata agora vostede si era o principal alcalde socialista das principais cidades de España.Eu son o único alcalde de cidade de máis de 100.000 habitantes que ten maioría. Os demais non a teñen. Para a seguinte maioría eu creo que hai que ir a Dos Hermanas que debe de ser [a cidade] número 94. Por iso lle pregunto se iso é un aval para ser presidente da Femp. Si, pero eu non estou a falar diso. Eu estou a falar de eleccións en Vigo. Pero segue sendo vostede presidente da Femp. Vostede pide unha reforma da Constitución para garantir aos concellos un papel equiparable ao Estado e as Comunidades...A autonomía. A autonomía e as competencias....é viable esa reforma constitucional nesta lexislatura?"Os concellos deben ter unha autonomía recoñecida cunha reforma constitucional nesta lexislatura"Para os concellos sen dúbida teno que ser. Nós queremos ter competencias, autonomía, un papel definido que non o está nestes momentos. E iso xera moitas incertezas nos concellos. Abrir unha escola infantil nun concello neste momento é un avatar dubidoso porque é unha competencia que non temos atribuída. Sen embargo facémolo. Temos que pedir permiso ás comunidades autónomas pagándoas nós. E eu creo que hai unha unanimidade moi clara en que moitas cuestións deste tipo non teñen que estar nos concellos.A cuestión é se ve viabilidade a esa reforma constitucional pola composición do Congreso.Non, niso non entro. Eu só son alcalde e non entro niso. Eu propóñoa, que se consiga ou non dependerá do Parlamento e demais cuestións. Eu propóñoa. Este último mandato municipal viu como se frustraba a creación da Área Metropolitana de Vigo..."A Área Metropolitana de Vigo non se frustrou, rebentouna Feijóo, que non soporta que a haxa"Rebentouna Feijóo. Non se frustrou, rebentouna Feijóo. Feijóo non soporta que haxa Área Metropolitana en Vigo, que non é unha organización puramente no ámbito de decisións políticas. Ten moito máis que ver con administración que con política, pero Feijóo non o aguanta. E como non o aguantaba rebentouna. E así estamos. Á vez que pasou iso produciuse un aumento do protagonismo en Vigo da Deputación de Pontevedra [presidida polo PSdeG desde hai catro anos] que non houbo en todos os mandatos anteriores... É normal. Mentres o PP gobernou a Deputación, non tivo practicamente ningunha presenza na cidade de Vigo. Nós reclamabámolo. A pregunta sobre a Área Metropolitana e a Deputación é: cal dos dous modelos é o futuro?Non, non, son cousas distintas. A Deputación ten un ámbito, que pode gustar máis ou menos, e a Área Metropolitana ten outro. A Área Metropolitana ao final é un lugar no que se delegan competencias desde os concellos, desde as comunidades autónomas, eventualmente desde as deputacións, para facer un ámbito de xestión. Por exemplo, na Área Metropolitana de Vigo a auga xogaría un papel. Esa é unha competencia que os concellos non temos. A Área Metropolitana é unha forma de prestar servizos sen dimensión política en principio e Feijóo creu que era unha institución política e freouna.Pódese paliar a carencia de Área Metropolitana coa Deputación?Son cousas distintas. O que lle reclamabamos á Deputación era que dedicase recursos a esta cidade, e era o que non facía. Cando chegou Carmela [Silva, a actual presidenta socialista] dedícalle a Vigo o que razoablemente a unha cidade de 300.000 habitantes lle corresponde. E eu estou moi satisfeito.Hai tres anos vostede dicía que esmagara ás mareas de esquerda...É unha frase metafórica. Quere dicir que na Coruña tiñan creo que dez concelleiros, en Santiago tamén, e aquí quedaron en tres. Ás mareas en Vigo non lles foi ben. Igual foi tamén outra metáfora cando se situaba vostede entre os mellores alcaldes de España, con Tierno Galván ou Maragall...Eu son posterior e aprendín deles, por tanto houbo cousas que eles non facían. Pero cada un ten que fixarse no seu contexto. Eu non vou expor comparacións con personaxes míticos do municipalismo aos que eu teño un gran respecto. Tierno, Maragall... Paco Vázquez foi un gran alcalde. O que sucede é que os alcaldes ulteriores aprendemos dos anteriores.Lembraba estas dúas metáforas, a de esmagar ás mareas e a da súa alcaldía...Volvo situalo no terreo metafórico. En que medida dentro desa metáfora contribuíu vostede á vitoria de Pedro Sánchez ou á vaga de voto socialista?"Sánchez é un presidente do Goberno de moitisimo futuro"Non, eu creo que o mérito é de Sánchez, que soubo trazar moi ben un proxecto. Soubo situar moi ben o labor de Estado no seu papel despois dunha moción de censura. Pedro foi capaz de atopar o espazo que lle deu a maioría de toda España e é un presidente do Goberno de moitisimo futuro.Arrepíntese de apoiar a Susana Díaz?Iso é tempo pasado. Tras as municipais, as seguintes eleccións deberían ser as autonómicas galegas, antes de ano e medio, cando Feijóo decida convocalas. Vostede tentou ser presidente da Xunta en 1997 e non puido. Conseguirá selo o seu sobriño [Gonzalo Caballero, líder do PSdeG]? En que medida o axudará?Xa dixen [no mitin] que si, non é nada novo. O PP está en Galicia con serios problemas pero todo iso toca no seu momento, non toca agora. Agora estamos en municipais. Hai que falar de cada cousa no seu momento. Vostede comprende que cando temos unhas eleccións municipais dentro duns días, falar de autonómicas dentro de ano e medio pois non é o máis propio. Para min, para vostede seguro que si, pero para min non. Eu creo que Gonzalo ten todas as cualidades para ser un bo presidente da Xunta, creo que o vai ser, e así o dixen.Será o seu cuarto mandato na alcaldía. Cal é o gran obxectivo deste mandato?"Vigo ten un proxecto de éxito ben trazado que a cidade apoia e o noso obxectivo é continuar e ampliar"Continuar o anterior. Eu creo que Vigo ten un proxecto de éxito, que está ben trazado, ben levado. Que a cidade o asume e apóiao. Eu creo que o noso obxectivo ten que ser continuar e ampliar. Por exemplo, estamos a facer humanizacións. Pois agora xa hai que poñer ascensores, escaleiras mecánicas, ramplas. Agora xa hai que facelo noutras claves, cada vez máis modernas. É ir máis rápido e mellor e encher e cumprir os grandes soños da cidade, o AVE, as ramplas mecánicas, estas cuestións. En boa parte desta entrevista non me deixou terminar as preguntas...Porque xa sei o que me vai preguntar e así aforramos tempo....Non podería parecer así que boa parte das súas respostas son argumentarios e non respostas auténticas?Non. Non entendo que é argumentario. Iso que é?Ben, ter prevista unha resposta para cada problema con independencia da pregunta que se formule.Non, coñéceme pouco. Porque cando vostede fai a pregunta xa sei como vai ir, entón xa, para aforrar tempo, xa lle contesto.


Summary: As comarcas da Fonsagrada, Ancares e Meira non contan con ningún destes organismos.

O asasinato machista de Ana Gómez en Becerreá e o conflito xerado arredor da atención recibida por esta na Casa da Muller de Lugo e nos servizos sociais municipais, deixa en evidencia as carencias de atención das mulleres rurais no interior do país. A cuestión foi situada no centro do debate pola representante da Asociación Enriqueta Otero, Aurora Antúnez, quen participou esta cuarta feira (2 de marzo) --xunto con Fiadeiras e Amaranta-- na Comisión de Igualdade do Parlamento. Aurora Antúnez, subliñou a realidade que atinxe as mulleres rurais perante a falta de servizos Na súa intervención, Aurora Antúnez, subliñou a realidade que atinxe as mulleres rurais perante a falta de servizos o que dificulta a prevención e tratamento integral da violencia machista. Mais tamén, puntualizou, pola realidade social que caracteriza os nucleos poboacionais rurais. Unha cuestión que exemplificou co feminicidio de Becerreá no que o asasino de Ana Gómez, e veciño tamén desta localidade, era "coleguita do tenente de alcalde e do xefe da Garda Civil", dixo. "Onde denunciaba?", preguntouse Antúnez a respeito da situación de violencia prolongada na que se atopaba a muller. A integrante da Asociación Enriqueta Otero denunciou que "a montaña de Lugo" fique deserta de Centros de Información para Mulleres (CIM) pois non existe ningún destes organismos nas comarcas da Fonsagrada, Ancares e Meira. Aliás, na comarca de Quiroga só hai un para un territorio que abrangue tres concellos (Folgoso do Courel, Quiroga e Ribas de Sil) e 581 quilómetros cadrados. Na provincia de Lugo hai 11 CIM espallados entre Chantada, Lugo, Mondoñedo, Monforte, Palas de Rei, Quiroga, Ribadeo, Sarria, Vilalba e Viveiro En total, a provincia de Lugo, conta con 11 CIM repartidos entre Chantada, Lugo, Mondoñedo, Monforte, Palas de Rei, Quiroga, Ribadeo, Sarria, Vilalba e Viveiro. "Lugo está completamente desatendida", asegurou, ao tempo que salientou unha realidade semellante no caso de Ourense. Neste senso, non só reclamou a creación de máis organismos --de competencia municipal-- senón tamén artellar estratexias específicas para as comarcas do rural polas particularidades específicas que atinxen as mulleres en situación de violencia machista nestas localidades.


Summary: Os sindicatos apóianse nas dúas sentenzas do Tribunal Supremo que confirman a ilegalidade destes acordos. A central nacionalista propón que os cartos que agora se destinan a estes centros privados se destinen ás escolas e institutos públicos.

O Tribunal Supremo vén de facer pública dúas sentenzas que determinan que é ilegal que o Estado subvencione, a través de concertos eductivos, os centros de ensino privado que segregan alumnos e alumnas en función do seu xénero, a maior parte vencellados ou dependentes do Opus Dei. Para o Supremo, as axudas públicas a este tipo de centros son incompatibles coa Lei Orgánica de Educación (LOE) de 2006, que determina que na admisión de alumnos no poderá haber "discriminación por razón de nacemento, raza, sexo, relixión, opinión ou calquera outra condición". O Goberno de PSdeG-PSOE e BNG aprobou unha norma para a aplicación do réxime de concertos educativos cos centros docentes privados a partir do curso académico 2009-2010, que establecía a prioridade para conceder concertos a aqueles centros que desenvolvan o principio de coeducación en todas as etapas educativas. Porén, unha vez que Alberto Núñez Feijoo chegou ao poder, en agosto de 2009, atendeu as reclamacións dos centros segregadores, que nese mesmo curso recuperaron os seus concertos. En consecuencia CIG-Ensino esíxelle á Consellaría de Educación que rescinda estes acordos e que destine os cartos ao financiamento do ensino público, "nun momento no que está a padecer todo tipo de recortes e supresión de unidades". A CIG leva anos denunciando estes acordos e puxo como exemplo os casos dos colexios Las Acacias, Monte Castelao e Aloya, en Vigo; e Montespiño e Peñarronda na Coruña, que reciben ao redor de tres millóns de euros de subvencións A CIG leva anos denunciando estes acordos e puxo como exemplo os casos dos colexios Las Acacias, Monte Castelao e Aloya, en Vigo; e Montespiño e Peñarronda na Coruña, que reciben ao redor de tres millóns de euros de subvencións a través destes concertos. A CIG-Ensino presentou tamén un recurso perante o Supremo para o que agarda unha sentenza similar as que xa se teñen ditado para as recibidas dende Andalucía e Cantabria. Por iso, Anxo Louzao, máximo responsable do sindicato, agarda que a rescisión dos concertos con estes centros se faga efectiva xa para o vindeiro curso escolar. O mesmo espera CC.OO., quen a través de Machús Fernández, secretaria Xeral de CCOO-Ensino, manifestou a súa confianza en que estes centros privados deixen de segregar os alumnos en función do seu xénero. Louzao afirma que sentenza evidencia que o PP actúa de "maneira partidista e en base a criterios ideolóxicos" e non co obxectivo de preservar un modelo educativo igual para todos. E engadiu: "Estamos ante un modelo de centros reaccionario, nas antípodas do que debe ser a educación coeducativa e que nin sequera permite a educación mixta, na medida en que estes centros non escolarizan alumnado de distinto xénero. Modelos educativos superados desde o franquismo que van en contra da organización democrática dunha sociedade, dos principios pedagóxicos de igualdade e de coexistencia e non de crear roles diferentes segundo o xénero". De igual xeito, Machús Fernández, de CC.OO., considera que "agora por fin resólvese unha situación lamentable, que ía en prexuízo da calidade do ensino, e co agravante de contar con financiamento público para un modelo de ensino segregador propio do franquismo e no dunha sociedade avanzada"


Summary: O cociñeiro e presentador televisivo inicia a segunda tempada de 'Te lo vas a comer' cunha reportaxe a partir das denuncias de pais e nais sobre a comida nos centros de alumnado de educación especial. Pediu explicacións ao delegado territorial da Xunta na Coruña, Ovidio Rodeiro, ao que deixou en evidencia.

"Pon os pelos de punta", "están xogando coa vida dos nenos", "non teñen vergoña". Estas son algunhas das frases que intercambiaban o presentador de El Hormiguero Pablo Motos e cociñeiro e tamén presentador Alberto Chicote sobre o programa deste último que aborda a comida que se serve nos colexios con alumnado de educación especial. Un programa que abre a segunda tempada de Te lo vas a comer e que se realizou após recibir, explicou Chicote, numerosas denuncias de familias sobre esa comida. En El Hormiguero emitiuse un fragmento do programa, que se vai estrear nestes días, e para o que o cociñeiro viaxou até Galiza. Nel, Chicote fala cun grupo de familiares destes nenos e nenas. Unha nai explica que o seu fillo "ten estreitamento de tráquea", polo que afoga "cun simple grumo nas papas". A seguir ensina o menú do colexio onde vai o seu fillo: Paella de peixe, tortilla... "Pero como se tritura iso?" pregunta Chicote. Outros familiares relatan a este cociñeiro que eles propios levan a comida para as súas fillas ou netas: "Trátase de que non sufran, que non o pasen mal e con esa comida [a do comedor] sería imposíbel". Chicote explica a Pablo Motos que pide unha entrevista coa Xunta para tratar esta situación. "Tardan catro semanas en concederma e cando ma conceden, o máximo responsábel dos colexios de educación especial preséntame unha documentación que non leu anteriormente". O cociñeiro mostra a súa sorpresa e indignación polo feito de que o entrevistado "non se dignase a preparar nin a entrevista". No vídeo vese como o delegado da Xunta na Coruña, Ovidio Rodeiro, intenta defenderse. "Pero como se tritura unha empanada?", pregúntalle Chicote. O delegado afirma que os menús son acaídos e que "se adaptan ás épocas do ano". "Non é así, é o mesmo menú sempre", retrúcalle o cociñeiro, que pasa ler os menús para demostrar a súa afirmación. "Bueno", conclúe resignado o delegado.


Summary: Terá lugar o sábado, 10 de xuño, en Pontevea (Teo). O beneficio tirado do campionato destinarase ás persoas encausadas polo desaloxo do CSAO Escárnio e Maldizer.

O fútbol gaélico, un total descoñecido até hai non tantos anos, arraigou con forza en Galiza. Tanto, que até hai dúas competicións ou ligas. Unha, a da Asociación galega de fútbol gaélico – que vén de se integrar na Federación Galega de Fútbol. Outro, o que se articula en torno á denominada Liga Gallaecia, que se distingue por ser, indican os promotores unha liga "mixta, de base e popular". Naceu en 2013 e xa vai pola súa cuarta edición. As equipas desta Liga tamén organizan a Taça Gallaecia, que esta fin de semana celebra a súa segunda edición. Será no campo de Praíña, en Pontevea, no concello de Teo, próximo a Compostela. Participan sete equipas: Condado, Cascarilha (ACoruña), Suevia (Compostela), Torques (Lugo), Ambilokwoi (Vigo), Afiadoras (Ourense) e Gróvios (Baixo Miño). A primeira edición da Taça foi para Torques de Lugoslavia, equipa que tamén gañou a Liga 2016717. O beneficio tirado do campionato que decorrerá o 10m de xuño destinarase ás persoas encausadas polo desaloxo do CSAO Escárnio e Maldizer.


Summary: Continuam as mostras de rejeição maciça nas ruas das políticas neoliberais do Governo Jair Bolsonaro. Protagonista, o movimento estudiantil.

Maio já registou duas grandes mobilizações do estudantado brasileiro em protesto pelos gigantescos cortes —7 mil milhões de reais— decretado pelo Governo neofascista de Jair Bolsonaro. "Nossa mobilização segue contra os cortes no orçamento da educação e os ataques à autonomia das universidades. A resposta dos estudantes à falta do diálogo do governo e a forma como trata a educação e a pesquisa está nesse grande movimento nas ruas", afirmou ao respeito Marianna Dias, presidenta da União Nacional dos Estudantes. As maiores mobilizações tiveram lugar em Rio de Janeiro e Salvador de Baía, com a presença de por volta de 100 mil e 70 mil estudantes, respectivamente. As marchas foram apoiadas por dirigentes da esquerda brasileira, desde o PT até o PCdeB e o PSOL, e preparam a atmosfera precisa para a greve geral convocada para o 14 de junho.


Summary: Desta volta a convocatoria de SOS Sanidade pública foi en Ferrolterra, onde miles de veciñ@s reclamaron o centro de saúde que a Xunta ten comprometido para a cidade departamental

Máis unha mobilización multitudinaria en defensa da sanidade pública. Desta volta foi en Ferrolterra, onde unha maré de veciñ@s recordou que este dereito social "fica ameazado pola falta de recursos con que a Xunta atenaza o Sergas, coa conseguinte merma da calidade asistencial". "Cos defectos que haxa que corrixir, a sanidade pública é unha conquista da cidadanía", subliñou a plataforma SOS Sanidade pública, quen colocou datos riba da mesa para enfatizar que o gasto por persoa ao ano en saúde, 1.500€, é máis baixo do montante que se destinou ao resgate da banca, 1.850€, "e para non recibir nada a cambio". En nome das persoas que fixeron parte da manifestación, SOS Sanidade pública reprochou da Xunta que estea a "beneficiar" empresas privadas, bancos e farmacéuticas "que queren facer negocio coa sanidade" malia ser este un dereito "esencial" e "sostíbel". Após reclamar a construción do centro de saúde que a consellaría que dirixe Rocío Mosquera ten comprometido para a cidade departamental, a plataforma cidadá mostrou o seu convencemento de que "o PP ten a todo o mundo en contra e terá que reflexionar".


Summary: A asociación, que agrupa a máis dun milleiro de compañías, insiste en solicitar un banco público para Galicia e pide o apoio de todas as asociacións empresariais, pemes e autónomos. "É o momento de que a Confederación de Empresarios se amose a favor porque a súa base social si o está", asegura.

Outra demanda dunha banca pública para Galicia. A Rede Galega de Empresas (RGE), que agrupa a máis de mil compañías e que leva anos solicitándoa, insiste agora na súa reivindicación e reclama, en plena crise económica e financeira, que "todas as asociacións empresarias do país, das pemes, dos autónomos, dos sectores produtivos e das empresas en xeral", expresen "un apoio e pronunciamento a favor dunha Banca Pública Galega", así como da "preservación do sistema financeiro galego" como "única vía para superar a crise". A Rede Galega de Empresas pide a implicación de pemes, autónomas e asociacións empresariais Segundo esta asociación empresarial, Galicia "precisa contar cun instrumento de crédito" para que "no presente e no futuro", as empresas galegas teñan "unhas condicións estruturais que permita o normal desenvolvemento das mesmas e da economía do país a longo prazo". Por iso, a Rede solicita o apoio de todo o sector empresarial da comunidade nun obxectivo que facilite ás compañías, "ademais de superar a crise que sofren", poder ter tamén "un desenvolvemento económico normal que lles permita contribuír ao desenvolvemento social e económico do país", tal e como expresa nun comunicado. "A base social da patronal está de acordo coa banca pública, pero as directivas non sempre obedecen aos intereses dos empresarios" Manuel Vázquez, xerente e directivo de RGE, aclara que a idea é "buscar a colaboración e o pronunciamento" de todo o sector empresarial, pero tamén a de "manter contactos" con todas as asociacións posibles, incluída a Confederación de Empresarios de Galicia, á que lle pide que se molle. "É o momento de que a patronal se mostre a favor, como mínimo, dun instituto de crédito galego que acabase nunha banca pública", di Vázquez, que cre que "a base social da Confederación está de acordo coa idea", pero que recoñece que "moitas veces, os intereses das directivas non obedecen aos intereses dos empresarios". A idea de reactivar a vella reivindicación da REG coincide, como aclara Vázquez, "cunha grave crise económica, coa falta de crédito e coa crise e mala imaxe de moitas entidades financeiras". "Debido a todo isto, levamos tempo notando moita máis receptividade á proposta de crear unha banca pública que fornecese de crédito ao empresariado galego", engade, tras intentar rachar "cos prexuízos que din que unha entidade pública é de países atrasados, cando Alemaña ou os Estados Unidos son dos que máis bancos públicos teñen". "O que precisa a xente é máis información", insiste. Demandan un modelo como o das caixas de aforros de Alemaña, que "serven ao interese público de cada rexión" A RGE demanda un modelo como o das caixas de aforros en Alemaña, suxeitas á lexislación de cada un dos lander e que "estipula que as entidades deben servir ao interese público da súa rexión incentivando o aforro e satisfacendo a demanda pública de crédito e as necesidades financeiras dos traballadores, as pemes e os respectivos entes públicos das súas rexións". Do mesmo xeito, esta unión de empresas demanda tamén "a preservación do sistema financeiro galego", como "única vía para a superación da crise e o desenvolvemento dos potencias da economía galega e do conxunto da súa sociedade". "Precisamos un sistema financeiro que oriente a súa actividade cara aos nosos sectores económicos, cara ás nosas empresas", insiste. A Rede solicita que a Xunta se faga co control de NCG Banco ou, se fracasa, que cree unha banca pública A Rede vai máis alá e, ao igual que fixera Xavier Vence nun estudo presentado da man do BNG, solicita que o Estado se faga co control da Novagalicia Banco para logo "ceder a representación do capital público á Xunta de Galicia". "Poderíamos ter un accionariado, contando co capital privado, onde o Estado, Xunta e caixa contarían con 50% do mesmo ou onde a Xunta se fixese coa participación do 32% , o Estado co 21% e a caixa co 7%", explica o comunicado, que cre que así lograríase "ter un banco público con control galego". En opinión da Rede, e "no caso de perder Novagalicia Banco", o Goberno Galego debe crear unha banca pública porque "ten capacidade legal e capacidade financeira para afrontar o proxecto". No entanto, e como primeiro paso, a organización "urxe á constitución dun instituto de crédito galego, na liña do instituto Vasco ou Catalán". A Rede destaca tamén "que a banca pública existe en moitos países do mundo, onde é de destacar a importancia que ten por exemplo, na Alemaña". "O banco público KFW é o principal instrumento da política de fomento económico do país en programas de desenvolvemento interno, en créditos brandos as empresas e en créditos preferentes as exportación", destaca o comunicado, que recorda que 31 países de Europa e varios outros no mundo contan cun instrumento semellante.


Summary: "Non hai país no mundo que se poida sentir seguro se un Estado terrorista bombardea unha planta nuclear", destacou Zelenski.

"Calquera ataque a unha planta nuclear é algo suicida e agardo que eses ataques rematen e, ao mesmo tempo, agardo que o Organismo Internacional de Enerxía Atómica (OIEA) poida acceder á planta e exercer as súas competencias", ratificou esta segunda feira o secretario xeral da Organización das Nacións Unidas (ONU), António Guterres. Esta advertencia chega poucos días despois de que salientara que o risco de desastre nuclear "é moi serio", a raíz do ataque a finais da semana pasada do Exército ucraíno á central nuclear de Zaporiyia -a máis grande de Europa e a terceira do mundo-, que está controlada polas forzas rusas. 70% das armas fornecidas a Ucraína por EUA e a UE non chegan á fronte de batalla Daquela, Moscova destacou que a sorte evitou que ocorrese un accidente, malia que obrigou a fechar dúas liñas eléctricas, e reclamou a presenza do xefe da OIEA. Pero non foi o primeiro ataque contra a instalación, Kíiv adoita xustificalos sostendo que as Forzas Armadas rusas úsana para atacar as súas tropas. Porén, ao saltar á palestra pública esta situación defendeu que son os propios rusos os que atacan a central, "non hai país no mundo que se poida sentir seguro se un Estado terrorista bombardea unha planta nuclear", declarou o presidente ucraíno, Volodimir Zelenski. Pola súa parte, o voceiro do Kremlin, Dmitri Peskov, exixiu aos países "con influencia absoluta" sobre Kíiv que intercedan para evitar o risco dunha catástrofe nuclear. Ao tempo, as autoridades da rexión, controlada maioritariamente por Rusia, anunciaron onte a organización dun referendo previsto para setembro, no que se votará se incorporarse á Federación Rusa. Amnistía Internacional acusa Ucraína de "pór en risco os civís" ao fixar bases militares en escolas ou hospitais Amais, a CBS, cadea que publicara un documental no que afirmaba que apenas 30% das armas enviadas a Ucraína chega ao seu destino, froito da corrupción e dos traficantes de armas, borrou tanto o documental como as publicacións relacionadas tras as queixas de Kiev.


Summary: A Associaçom de Estudos Galegos (AEG), require á Real Academia Galega e á Consellaria da Cultura que prolonguen o programa de actividades pola actual situación de crise sanitaria.

A entidade cultural reintegracionista Associaçom de Estudos Galegos (AEG), vén de demandar, a través dun comunicado, que a Real Academia Galega e a Consellaria da Cultura adopten a resolución de prolongar o programa de actividades de divulgación do persoeiro homenaxeado este ano coas Letras Galegas, Ricardo Carvalho Calero. Segundo a AEG, sería unha "medida indispensável" para "reparar umha omissom de homenagem e reconhecimento públicos injustificadamente postergados durante largos anos" mais tamén "possibilitariam a aproximaçom da cidadania galega de um legado lingüístico e literário, o de Carvalho Calero, fundamental para hoje revitalizarmos a língua autóctone da Galiza, prestigiarmos a sua literatura e internacionalizarmos a sua cultura", aseguran.


Máis de 3.000 cidadáns incapacitados xudicialmente son supervisados por unha fundación pública con 23 traballadores que, nos casos que non están en centros, céntranse en "explicarlles a obrigatoriedade de permanecer confinados"Milleiros de persoas adultas están incapacitadas xudicialmente en Galicia, boa parte delas a cargo de familiares, pero máis de 3.000 están postas pola xustiza baixo a tutela da Xunta, parte delas en residencias pero outras nos seus propios domicilios. A súa supervisión por parte do Goberno galego, a través dunha fundación pública con 23 traballadores, xa evidenciaba numerosas eivas antes do confinamento polo coronavirus, con sentenzas xudiciais que constatan casos de tutelados que cometeron ou foron vítimas de delitos, "riscos" que a Xunta admitía. Agora, a propia Xunta salienta que, no caso das persoas que non están en residencias, o contacto con elas é fundamentalmente telefónico para "explicarlles a obrigatoriedade de permanecer confinados".A Xunta tutela en toda Galicia a máis de 3.000 persoas adultas postas ao seu cargo por sentenzas xudiciais a través da Fundación Galega para o Impulso da Autonomía Persoal e a Atención ás Persoas en Situación de Dependencia, antes Fundación Galega para a Tutela de Adultos (Funga). O seu cadro de persoal está composto por un total de 23 persoas, das que dous son postos de dirección, sete de administración, outros sete de asesoría xurídica e outros sete de traballo social. Son eses últimos traballadores sociais os encargados de facer o seguimento desde Santiago das persoas tuteladas, deitando habitualmente a supervisión directa, malia contar en ocasións con sentenzas xudiciais en contra, noutras entidades sociais ou concellos que critican ese procedemento tanto antes como durante o actual confinamento.A Xunta xa viña deitando a supervisión directa das persoas que tutela noutras entidades sociais ou concellosPraza.gal preguntou á Consellería de Política Social como está a desenvolver a súa obriga de tutela nestes días. A Xunta salienta que "a maior parte das persoas baixo tutela ou curadoría da Funga son usuarias de centros residenciais" dos que di obter "información diaria sobre o seu estado de saúde, eventuais traslados ou calquera outra circunstancia persoal". Porén, non indica o número deses casos nin en que tipo de residencias están persoas adultas que acaban sendo ingresadas en centros de maiores ou de dependentes pola falta de centros para as súas circunstancias.Canto ás persoas que residen en domicilios particulares, "son as traballadoras sociais as que manteñen un contacto telefónico con todos os tutelados e acoden aos domicilios en caso de ser absolutamente necesario", di a propia Xunta, que engade que "os usuarios tutelados tamén contactan telefonicamente coa Funga para facer chegar as súas solicitudes". Política Social salienta que "a Funga unicamente pode garantir o confinamento de aquelas persoas que por sentenza xudicial teñen unha orde de internamento nun centro residencial. A aquelas sobre as que non recae dita orde, considéraselles capaces para elixir o seu lugar de residencia, non sendo posible por parte da Fundación exercer obriga algunha sobre o lugar de estadía". "A maioría dos tutelados teñen capacidade para realizar moitas das actividades cotiás para as que está permitida a saída dos fogares, tales como facer compras de primeira necesidade ou xestións bancarias", di a Xunta"O labor da Funga nestes casos pasa por explicarlles a todas esas persoas a obrigatoriedade de permanecer confinados, incidindo nesa cuestión e reiterando o contacto con eles cantas veces sexa preciso", insiste. "Cómpre lembrar que a maioría destes tutelados e curatelados teñen capacidade para realizar moitas das actividades cotiás para as que está permitida a saída dos fogares, tales como facer compras de primeira necesidade ou xestións bancarias", matiza a consellería.Política Social admite que tamén obtén información das persoas tuteladas "a través do contacto cos servizos sociais de base, auxiliares de axuda no fogar, profesionais da saúde e con todos os recursos de tipo social dispostos polas distintas administracións" como "servizos sociais municipais, Corpos e Forzas de Seguridade do Estado e calquera achegado que poida facilitar información", terceiros nos que a Xunta xa viña deitando a supervisión. Este diario constatou con diversas fontes, tamén internas da Funga, que efectivamente o contacto fundamental das traballadoras sociais da fundación coas persoas tuteladas é a distancia, como viña sendo antes, deitando a supervisión directa noutras entidades ás que a actual situación de confinamento dificulta aínda máis o seu traballo. "Levamos anos advertindo á Xunta da necesidade de mellorar o funcionamento da Funga", lembran desde entidades que acaban desenvolvendo o traballo de campo coas persoas tuteladas que a fundación deita nelasPraza.gal tamén contactou con diversas entidades coñecedoras do traballo da Funga e cuxos profesionais acaban desenvolvendo o traballo de campo coas persoas tuteladas que a fundación deita neles, como o Colexio Oficial de Traballo Social de Galicia, a Federación de Asociacións de Familiares e Persoas con Enfermidades Mentais de Galicia (Feafes) ou o Colexio de Educadoras e Educadores Sociais de Galicia. Colexiadas da primeira entidade ratifican o xeito de proceder da Funga pero o colexio non quixo pronunciarse oficialmente. Desde Feafes saliéntase que o traballo da Funga na actual situación é "o mesmo" que antes, "tutélase sobre o papel pero non se exerce", deixando a outras entidades a verificación de que o que o tutelado poida transmitir por teléfono se corresponde coa realidade. "Levamos anos advertindo á Xunta da necesidade de mellorar o funcionamento da Funga", lembran. E desde o colexio de educación social ratifican que "son as entidades particulares as que se están a mover" para atender desas persoas tuteladas, constatando "situacións comprometidas". No caso das persoas tuteladas en domicilios particulares "é complicado" supervisar a súa situación co actual confinamento, pero a cousa non mellora en moitas residencias nas que "as irregularidades están destapándose agora porque se pon o foco nelas, pero xa existían". Tras máis de tres anos sen xerente, en 2018 a Xunta nomeou a dedo en 2018 a un cargo do PP cuxa principal experiencia fora a de asesor do daquela conselleiro de Política SocialA visión da Funga do seu propio traballo non contén autocrítica: "Desde o comezo desta situación excepcional, a Funga non deixou de exercer ningunha das funcións que ten encomendadas, tanto no eido social, así como no administrativo, no xurídico e no patrimonial, que no seu conxunto suman as principais materias sobre as que se lle encomenda protección á institución", conclúe a fundación da Xunta.A fundación xa argumentaba que nunca deixara de cumprir a súa función cando durante máis de tres anos, entre marzo de 2015 e maio de 2018, estivo sen xerente, ata que o Goberno galego nomeou a dedo a un cargo do PP, Juan José Couce Prego, cuxa principal experiencia no sector fora ser asesor do daquela conselleiro. Malia contar xa con dirección, a Funga segue sen facer públicas as súas memorias e contas anuais desde a de 2017. Neste tempo a Xunta non viu necesario aumentar o seu cadro de persoal de 23 traballadores malia admitir que o número de persoas tuteladas seguirá en aumento. Así o alerta tamén a Fiscalía, que ten que intervir nos procesos xudiciais de incapacitación, tarefa que segue estando entre as que mantén como prioritarias durante o estado de alarma, segundo confirman fontes da mesma.


Summary: A Audiencia da Coruña anula a inhabilitación dos sete edís que aprobaron pagar con fondos públicos o avogado dun concelleiro imputado na Pokémon

O PP suxire que a condena tivo intencións políticas Boa racha xudicial para os antigos membros do goberno do Concello de Santiago formado en 2011 por Gerardo Conde Roa. Vinte e catro horas despois de que a Fiscalía do Tribunal Superior de Xustiza impulsase a fin da investigación á deputada e ex concelleira Paula Prado por, entre outros feitos, o presunto "inchado" dunha factura en beneficio dun empresario tamén imputado no caso Pokémon, a sección sexta da Audiencia Provincial da Coruña, con sede en Compostela, vén de ditar a sentenza pola que revoga a condena a nove anos de inhabilitación por prevaricación imposta a sete edís do goberno local, a metade máis un dos seus membros, por aprobar o pagamento da defensa xurídica doutro edil, imputado na Pokémon, sen atender aos requisitos legais. Aquel ditame foi o detonante para a descomposición definitiva do goberno e chegada ao concello do actual alcalde, Agustín Hernández. Os feitos remóntase ao 30 de maio de 2013 cando, nunha Xunta de Goberno local na que non participou quen daquela era rexedor, Ángel Currás, os sete edís agora absoltos aprobaron que o Concello asumise os gastos do avogado do concelleiro de Deportes, Adrián Varela, investigado na Pokémon por presuntos delitos de tráfico de influencias, suborno e falsidade documental. "A referida imputación -admite o relator desta sentenza, Ángel Pantín Reigada- tivo unha transcendencia social notoria" e "era coñecida polos acusados". Os edís aprobaron pagar con fondos públicos o avogado do edil de Deportes, imputado na Pokémon, que só renunciou ao pagamento cando saíu á luz a través da prensa Sobre a mesa da Xunta de Goberno estaba a solicitude redactada por Varela, na que pedía que se lle pagase o avogado ao estar citado, dicía, "por accións desenvolvidas no desempeño do seu cargo". A súa petición non era dunha asistencia xurídica xenérica, senón que se lle sufragasen os honorarios do avogado que el mesmo designara, o ex decano dos xuíces de Santiago Javier Míguez Poza. Só renunciou ao pagamento cando este saíu á luz a través dunha nova no diario El País. Os concelleiros, defendidos neste proceso por quen tamén foi avogado defensor do considerado número dous da trama Gürtel, Pablo Crespo, dispoñían tamén dun informe ao respecto elaborado polo secretario municipal. O informe do secretario, redactado con posterioridade á propia solicitude de Adrián Varela, indicaba que sería legal que o consistorio asumise o gasto se este non ía contra o interese xeral da institución "sempre que se desen" tres "requisitos": Que a inculpación fose por un acto derivado do exercicio do cargo, que non implicase "abuso, exceso, desviación de poder ou converxencia con intereses particulares" e que "se declare a inexistencia de responsabilidade criminal", isto é, que fose exculpado. Con este pano de fondo os edís aprobaron "asumir os gastos de representación e defensa procesual do concelleiro delegado de Deportes nos termos que figuran na proposta" que o propio Varela formulara. A Audiencia considera que o acordo foi "tecnicamente deficiente ou contraditorio coa precisión esixible" pero non ve "base suficiente" para consideralo "clamorosamente ilegal" Malia considerar que a acusación da Fiscalía na que se baseou a condena inicial "contaba con base suficiente" a Audiencia considera que "non pode" considerarse "probado" que "os acusados conscientemente pretendesen afastarse na súa decisión das conclusións do informe xurídicico e, en particular, que quixesen excluír a observancia dos condicionamentos para o recoñecemento que no informe se expresaban". O xuíz admite que é "indiscutible" que o acordo tomado "non incorpora expresamente" os requisitos que habería que cumprir para efectuar o pagamento, pero entende que se remite a eles. O texto en cuestión tamén se remite á proposta de Adrián Varela, redactada antes que o propio informe. Pero, resalta, o ex concelleiro de deportes "verbalmente sabía antes da redacción" que o secretario "mantiña un criterio favorable", porque o falara con el de maneira "informal". Así as cousas, a Audiencia considera que "o teor literal do acordo poderá ser, e probablemente é (...), tecnicamente deficiente ou contraditorio coa precisión esixible para o recoñecemento de obrigas a cargo de fondos públicos". No entanto, coida que non hai "base suficiente" para considerar que ignoraron a lei á mantenta e que, polo tanto, tomaron un acordo "clamorosamente ilegal" conscientes de que o estaban facendo. Para tomar esta decisión, di a sentenza, resulta "determinante a declaración do secretario do Concello", nomeado tras a chegada de Conde Roa ao poder e cuxa designación foi, precisamente, anulada a pasada semana polo TSXG. Unha crise institucional sen precedentes A inhabilitación dos sete edís provocou que Feijóo forzase a dimisión de Currás e a chegada de Hernández como terceiro alcalde do mandato Tras a condena a inhabilitación agora revogada, que tivo que ser aplicada inmediatamente en virtude da lei de partidos, o Concello compostelán ficou sumido nunha crise institucional sen precedentes. A obrigada marcha dos condenados sumada á dimisión días atrás de Adrián Varela e tamén á da concelleira Rebeca Domínguez, imputada tamén na Pokémon, deixou o equipo de goberno só co 30% dos seus membros. Este foi o escenario no que Alberto Núñez Feijóo deu en provocar a dimisión do segundo alcalde do mandato, Ángel Currás, investigado como os seus compañeiros no caso Pokémon, para colocar no seu lugar ao ata ese momento conselleiro de Infraestruturas, Agustín Hernández, que nas eleccións de 2011 ocupara simbólicamente o derradeiro posto da lista de Conde Roa. A comezos de xullo Hernández tomou posesión como terceiro alcalde da capital galega en tres anos entre proclamas de normalidade. Dadas a sucesión de inhabilitacións, dimisións e renuncias Hernández conformou un gabinete composto na súa maioría por persoas non electas, ata o punto de que na actualidade só senta na bancada do goberno unha das edís inicialmente elixidas en 2011, a responsable de Turismo, Reyes Leis.


Summary: CIG, CCOO e UXT denuncian a "cronificación" da sinistralidade laboral no país.

Os sindicatos CIG, CCOO e UXT denunciaron esta cuarta feira a "cronificación" da sinistralidade laboral na Galiza, que presenta unha das peores cifras do Estado en accidentes e baixas asociadas ao traballo. Con motivo do Día mundial da seguridade e a saúde no traballo, as centrais emitiron senllos comunicados nos que piden ás administracións compromisos e medidas para atallar esta problemática partindo dunha mellora das condicións de traballo e da redución da temporalidade, factores que, subliñan, repercuten nesta problemática. Así, CIG, Comisións e UXT inciden en que o país fica á cabeza nos índices de mortalidade a nivel estatal, con 48 falecementos o pasado ano, unha cifra que previsibelmente se superará este ano, no que se contabilizan xa 29 mortes até o presente mes de abril. Dous traballadores feridos de diversa gravidade en senllos accidentes laborais na Estrada e Padrón Na súa nota de prensa, a central sindical nacionalista advirte da "cronificación" da "inseguridade" laboral, algo que atribúe á "inoperancia e falta de vontade política" do Goberno galego para pór sobre a mesa medidas que melloren a prevención de riscos laborais nos postos de traballo. A CIG propón, entre outras medidas, derrogar a lei que permite ás mutuas xestionar a incapacidade laboral Neste senso, asegura que un galego ou galega ten "case o dobre" de probabilidades de sufrir un accidente laboral grave ou mortal que un traballador do resto do Estado, unha realidade "inaceptábel" da que destaca o incremento "estratosférico" de 78%, en comparanza con 2020, do número de falecementos por infartos, derrames e outros accidentes cardiovasculares. Entre as súas propostas, a CIG avoga por desenvolver marcos galegos de relacións laborais e de políticas públicas de seguridade e saúde laboral "dotados dos recursos económicos, técnicos e humanos suficientes", mellorar a coordinación entre os servizos sanitarios e os dispositivos públicos de prevención e, por último, a derrogación da lei que outorga á mutuas capacidade de xestión da incapacidade temporal. Falece Unai Martínez, un dos operarios afectados polo escape de gas na refinaría da Coruña Pola súa parte, Comisións cualifica de "moi preocupante" a "falta" de prevención que reflicte un estudo elaborado por este sindicato a partir de enquisas en 234 empresas e centros de traballo da provincia de Ourense, do que extrae conclusións como que só 7% delas permite a participación da representación legal dos traballadores ou que 65% e 87% dos empregados descoñecen, respectivamente, o plan de prevención da compañía e a avaliación dos riscos do seu posto. Só 7% das empresas ourensás permite a participación da representación legal dos traballadores CCOO remarca que os traballadores e traballadoras da Galiza están nunha situación de "inseguridade", polo que apelan á resposnabilidade de institucións, administracións e empresas para "situar á prevención de riscos no centro da recuperación e ás persoas no centro de todas as políticas", así como "pór fin á inseguridade xeneralizada no emprego". Por último, UXT demanda un plan de choque para afrontar a sinistralidade laboral, que reflicte un aumento de 18% rexistrado no último ano. O sindicato pon o foco na necesidade de "repensar" o modelo de xestión preventiva nas empresas e "fortalecer" os organismos encargados de velar pola seguridade e a saúde nos centros de traballo. Desde UXT urxen "mudanzas lexislativas" que permitan "interiorizar a prevención no seo das empresas" Nesta liña, ve preciso que se adopten "cambios lexislativos para interiorizar a prevención no seo das empresas, co fin de xestionar a prevención de forma eficaz", ao mesmo tempo que demanda a reversión da norma que permite a asunción por parte do empresario das tarefas en materia de prevención nos centros de menos de 25 traballadores.


Summary: "Eu non vi a este sitio [o Congreso] para isto [para viabilizar a investidura de Rajoy", declarou a parlamentar do PSOE á SER-Galiza.

O Comité Federal aprobou este domingo unha resolución -abstención na segunda votación da investidura para viabilizar un novo goberno de Rajoy-, que en teoría vincula o conxunto do grupo parlamentar. Na práctica o probábel é que quer deputados a título individual quer o PSC como partido se desmarquen da posición oficial adoptada por Ferraz. Unha das parlamentares disidentes é Rocío de Frutos, eleita nas listas do PSdeG-PSOE na circunscrición de Ourense. Nas últimas horas reiterou que se mantén no non a Rajoy por coherencia cos seus principios e por lealdade ao "mandato" da militancia e do eleitorado do PSOE. Non lle ten ningún medo ás hipotéticas sancións disciplinarias por non se guiar polo sentido de voto decretado polo Comité Federal. "Se teño que marchar [do Congreso], marcharei", chegou a afirmar en declaracións recollidas pola SER. Mentres, o portavoz do grupo parlamentar no Hórreo, Xaquín Fernández Leiceaga, dixo respeitar a posición adoptada polo Comité Federal e declarou que lle parecía tan democrática como a postura alternativa, o non a Rajoy. "Non podo máis que respeitala", dixo en relación á decisión do Comité Federal, ao tempo que, con certo ton irónico, afirmou que no Hórreo "nós vamos facer oposición" e que aquí, si, o PSdeG votará non á investidura de Feijóo.


Summary: O Ministerio de Educación afirma querer 'compensar' así a aqueles alumnos e alumnas que non teñen garantido o castelán como lingua vehicular no ensino.

As e os estudantes que marchen da escola pública para a privada coa desculpa de poder ter así o español como lingua vehicular no ensino recibirán do Ministerio de Educación unha cantidade anual, unha cifra que terá un tope máximo de 6.057 euros. O ministro de Educación, José Ignacio Wert, explicou que con esta cantidade procúrase que esa opción de optar polo español no ensino non teña custo económico para o alumno. De feito, apontan desde o Ministerio, o límite establecido por este departamento é o do custo do alumno na escola pública. E faise, sinalan, para compensar a aqueles e aquelas estudantes que queiran o español como idioma vehicular no ensino "e que, porén, a comunidade autónoma con lingua cooficial non lles garanta" ese dereito. E ese custo é de 6.057 euros anuais. Fontes do propio Ministerio consultadas por Europa Press precisaron tamén que se o custo do colexio privado ao que se acolle este alumno para poder así estudar español é superior a esas seis mil euros, a familia ten que xustificar debidamente que non existe outro centro privado no lugar onde reside. Se o xustifica, o Ministerio adiantará a totalidade do posto escolar privado, que despois se lle descontará á comunidade autónomo. E o galego? Esta nova chega poucos días despois de se coñecer o informe da Mesa pola Normalización Lingüística na que se aclara que só 7 de 289 centros de Educación Infantil en todo o país declaran impartiren maioritariamente en galego. Ningún na Coruña, Ferrol, Pontevedra e Lugo, dous en Ourense e cinco Santiago. Só un 2,42 dos centros de Educación Infantil declara que desenvolven a súa actividade maioritariamente en galego. Os que afirman que a súa comunicación se realiza a metade en galego co alumnado alcanza só o 4,15. Do 94,43 % restante, que confesan usar maioritariamente o castelán, só hai 2 que indican que chega ao 33%, Son os datos definidos como "alarmantes" pola Mesa pola Normalización Lingüística que presentou esta terza feira o resultado da enquisa realizada cos centros durante os meses de abril e maio. Do total de 289 centros de Educación Infantil, a inmensa maioría, 270, teñen as súas actividades maioritariamente en castelán, só 7 maioritariamente en galego e 12 informan de que o reparto de linguas é ao cincuenta por cento.


Summary: O Cerna-Barómetro avalía a comunicación en temas ambientais nos medios de comunicación.

Cerna-Barómetro é unha iniciativa do Proxecto Cerna de Adega que procura avaliar a comunicación dos temas ambientais nos medios durante un ano natural. Un proxecto que procura analizar o tratamento de determinados tópicos relacionados co medio ambiente nos medios de comunicación con presenza en Galiza. "Tentamos radiografar que temas ambientais son máis tratados e cando aparecen para aproximarnos ás inquedanzas ambientais da sociedade a través dos medios e tirarmos conclusións para facer máis efectivo o traballo das ONGs ambientalistas". O Cerna-Barómetro conta co apoio da Área de Cultura da Deputación provincial da Coruña. Atendendo ao número de rexistros anuais por temática, obsérvase que a categoría con máis rexistros é a de "residuos e contaminación", con 1054, 16,16% do total, seguida moi de perto por "enerxía e clima", con 1042 entradas. En 2019, a problemática coa mina de Touro e os vertedoiros de refugallos, así como a celebración da Cimeira do Clima en Madrid colocaron estas dúas categorías entre as máis tratadas nos medios. O tópico "Biodiversidade e conservación" con 862 rexistros (13,21%), especialmente polos conflitos coa da caza, as especies invasoras (Vespa velutina) e a xestión dos espazos naturais (polémica co exceso de visitates ás Illas Atlánticas) está tamén entre os que máis novas produciu. Os lumes (categoría "montes e forestal") rexistran tamén bastantes entradas neste ano (752), particularmente nos meses de marzo e setembro. Pola contra, entre as categorías de noticias menos frecuentes nos medios ao longo de 2019 figuran as relacionadas coa conservación da nosa cultura e patrimonio (394, 4,96%). Os intereses mediáticos, explica Cerna, seguen centrados "arredor daquelas temáticas que xeran unha ampla controversia e que amezan directamente á nosa calidade de vida: a contaminacion ambiental e a mudanza climática fundamentalmente, e en menor medida, as problemáticas da conservación das especies (invasoras e xestión dos espazos protexidos). Porén, este maior interese céntrase máis en cuestións puntuais que de fondo: o conflito social por unha mina, en troques da xestión de determinados procesos industriais e as súas alternativas; ou a celebración da COP 25 e o activismo climático, en lugar dos problemas que a mudanza climática xa está a crear e para os que as solucións seguen sen chegar". Seguen tendo tamén unha ampla cobertura temáticas estacionais como os lumes forestais, dos que se observa en 2019 unha clara desestacionalizacion (ou re-estacionalización) con importante presenza nos meses finais de inverno e primavera, ademais de finais do verán. Adega salienta tamén o que considera como unha "relativa baixa cobertura das noticias relacionadas coa auga e os ríos, o litoral e o patrimonio cultural e arqueolóxico, malia a sermos un país cunha ampla rede fluvial, extensa costa e rico acervo histórico e arqueolóxico".